入沾益乱后伤怀
公孙辅 (Yuan)
驱马沾益州，南望滇海头。向来繁华地，变灭如浮沤。迥不见人烟，但见河水流。青山宛然在，风景何萧飕。郡县生荆棘，污莱翳田畴。夜听虎豹号，昼顾麋鹿游。群乌集战垒，野燐飞林丘。灼灼道旁花，只为行者愁。缅思寇乱际，藩垣失防秋。空虚起外侮，口语兴戈矛。盛衰虽天运，祸端亦人谋。生灵尔何辜，吾欲天公尤。